Holjenčík, Jozef, predseda Úradu pre reguláciu sieťových odvetví (2013-12-16):
Vážená pani podpredsedníčka, vážené pani poslankyne, páni poslanci, na všetko sa reagovať skutočne nedá, lebo tu odznelo mnoho nezmyslov a neprávd, ale budem len vecný, obmedzím sa na faktické, a nie politické veci, ktoré mi neprislúchajú, a zopár poznámok. Najprv sa vrátim k pánu Přidalovi, ktorý, ma veľmi teší teda, že nám dal takúto, alebo má o nás takú vysokú mienku že úrad má tak veľmi výrazné kompetencie a tak veľkú moc, že ovplyvňuje celú energetiku na Slovensku. Môžem skutočne povedať aj na adresu pána Mikuša, že skutočne to pramení z nie celkom správneho naštudovania alebo znalosti zákona o energetike, o regulácii a to vlastne aj toho, aké má kompetencie úrad. Podsúvané nám boli zodpovednosť za podpis Memoranda s U.S. STTEEL-om, podsúvaná nám bola zodpovednosť za predaj 100-percentného podielu SPP, a. s., a mnohé iné veci, ktoré skutočne ako nestoja ani za reč, aby som na ne reagoval. Ale poviem, idem vecne teda k niektorým veciam, ktoré tu zazneli na adresu napríklad obnoviteľných zdrojov. Keby ste si prečítali našu webovú stránku, na našom webovom sídle je uvedená analýza, aké má kompetencie úrad vo vzťahu k obnoviteľným zdrojom a k zmenám cien alebo k stanovovaniu cien z obnoviteľných zdrojov, hlavne teda k avizovanej fotovoltaike, kde skutočne my sme boli v rámci medzirezortného pripomienkového konania, keď išiel návrh, prvý návrh výkupných cien, tak tie ceny išli z úradu napočítané vo výške zhruba 360 eur za megawatt hodinu, čo bolo absolútnym štandardom, porovnateľné, dokonca boli nižšie ako v okolitých štátoch. Práve niektoré štátne inštitúcie a verejnosť sa dožadovala vyššej podpory pre tento segment. A keďže viete dobre, že táto vyhláška, alebo tieto vyhlášky, nemôžu ísť do stálej pracovnej komisie s rozporom, hlavne so štátnym orgánom, tak úrad bol donútený tieto výkupné ceny zmeniť. Takže to sú fakty, ktoré sú verejne dostupné. Ďalej úrad viackrát avizoval už pri prijatí zákona č. 309/2009, za ktorý, mimochodom, aj mnohí z vás hlasovali, to, že je nesprávne, alebo nemá kompetenciu, a dožadovali sme sa niekoľkými listami, upozorneniami, nemá kompetenciu medziročne znižovať tieto výkupné ceny v prípade, že sa zmenia výrazne ceny technológie, čo vlastne sa stalo práve vo vzťahu k fotovoltaickým zdrojom. Čiže na jednej strane tu kričíte, poďme podporovať alebo podporovali sme veľmi tieto zdroje vysoko, aj keď úrad za to nenesie zodpovednosť, a na druhej strane kričíte, zastavili ste, lebo zarezali ste obnoviteľné zdroje, a neviem aké obvinenia. Proste úrad koná v rámci kompetencie, v rámci svojich práv, ktoré mu dala národná legislatíva, a tak konať bude aj naďalej, o čom vás teda skutočne, skutočne ubezpečím. A nenájdete, dá sa povedať, žiadny moment, keby úrad takto nekonal. Čo sa týka výkupných cien, tak ani jedna cena, keď hovoríme o výkupných cenách z obnoviteľných zdrojov, ani jedna výkupná cena nebola vycucaná z prsta, a že sú o tom dôsledné podklady, analýzy, ktoré má úrad. A ja som niekoľkokrát dával možnosť, aj som vyzýval, aby sa páni poslanci, ktorí máte záujem, prišli pozrieť, ako sa tieto kalkulácie robia, ako ich vykonávame, aké sú na to vzorce. Sú na to vzorce, ktoré sú absolútne štandardné a používané pre tieto tarify aj v iných členských štátoch Európskej únie. Respektíve vo veľkej väčšine členských štátoch Európskej únie sa počíta rovnako výkupná cena a tie ceny sú porovnateľné. Aj to nájdete na našom webovom sídle. Čo sa týka spomínaného G-komponentu. Len pre osvieženie pamäte. Pokiaľ ste sa nechali informovať mojimi predchodcami, ja som si povedal, že v živote nebude kritizovať ich prácu, pretože robili v obdobiach proste, v akých robili, ani teraz to nebudem robiť. Úrad uvažoval už v roku 2005 o zavedení G-komponentu alebo G-tarify a môžem povedať, že v oveľa tvrdšej miere, ako bol zavedený teraz, a bola na to vykonaná skutočne analýza. Tá je k dispozícii na úrade, pokiaľ by chcel niekto si ju pozrieť, dám ju k dispozícii. Samozrejme, vyžiadam si súhlas od spracovateľa. Takže na margo toho, nie je to nič nové. O tomto sa uvažovalo aj v minulosti. Čo sa týka ešte G-komponentu, tak žiadna členská krajina, žiadna smernica, teda žiadna smernica, ale nariadenie nehovorí o tom, že je povinnosť konzultovať a koordinovať túto, zavedenie tohto komponentu. To myslím si, že je to absolútne nad slnko jasné každému. Je to len na rozhodnutí národného regulátora, či tento G-komponent zavedie, a musí ho zaviesť v súlade s platným nariadením alebo smernicou. To aj úrad urobil. Čiže to je na margo toho. Viacerí už k tomu hovorili, už sa o tomto povedalo veľmi veľa. Treba si povedať pre ozrejmenie niektorých alebo pre informovanie niektorých pánov poslancov a pani poslankýň, musím povedať a treba si to uvedomiť, že úrad nereguluje cenu elektriny, prosím pekne. Toto sa nastavuje v burzách. A tá sa, každá cena elektriny sa kultuje podľa burzy. Úrad reguluje len tzv. feeding tarify alebo výkupné ceny elektriny z obnoviteľných zdrojov. Čiže nie elektrinu ako takú. Čo sa týka vysokých cien, ja som túto vec vysvetľoval niekoľkokrát. Porovnávame neporovnateľné, porovnávame napríklad v našom priestore európskom, krajiny, ktoré majú zavedené podporné mechanizmy, kde veľká väčšina týchto mechanizmov, hlavne v podpore obnoviteľných zdrojov je prenesená na plecia obyvateľov. Sú rôzne štátne schémy, kde to platia takisto všetci, len v inej forme. My sme vsadili a Slovensko prijalo cestu takú, že všetci budú vedieť všetko o všetkom, za čo platia. A, čuduj sa svete, teda naraz prišlo z Bruselu alebo z Eurostatu nejaké porovnanie, ktoré absolútne je irelevantné, lebo porovnáva jablká s hruškami. Čiže upozorňujem na to skutočne, že keď porovnáte veľký podnik v Nemecku, napríklad oceliarsky, ktorý má, ktorý platí len 20 % zo schém podpornej, z podporných schém, zvyšok platí obyvateľstvo a potom sa cena spriemeruje, samozrejme Slovensko vyjde horšie. Porovnávajme naozaj jednu faktúru s druhou faktúrou, porovnateľný podnik a tam budete vidieť, že to je úplne iné. A takisto som ochotný dať k dispozícii údaje, samozrejme, tie ktoré môžem sprístupniť, aby ste si ich porovnali na našom úrade a videli, že skutočne to nie je tak, že nie sme na tom najhoršie. Čo sa týka ešte poznámky pána Mikuša ohľadne podporných schém, atď., čo sa týka teda obnoviteľných zdrojov, tak tie sa, prosím pekne, nezmenili, tie sú platné od roku 2012 na celé regulačné obdobie. A to znamená, keď je garantovaná výkupná cena v zákone 309 pätnásť rokov, tak táto cena je garantovaná pätnásť rokov a bodka. A na to má regulovaný subjekt nárok. Dokonca už teraz v rámci nových kompetencií úrad vydáva rozhodnutia až do konca životnosti tohto zdroja, na celú dobu životnosti. Samozrejme v prípade, že príde k zmene ekonomických parametrov, môže regulovaný subjekt zažiadať o zmenu, a keď to doloží, zdokumentuje zmeny, tak má nárok na zmenu tohto rozhodnutia. Čo sa týka, pokles, alebo teda poklesu cien, ktoré sme avizovali. Treba si uvedomiť skutočne, že je na burze nízka cena elektriny, teda okolo 40 eur za MWh. Medziročný pokles bol v tejto komodite o 18 percent. Úrad práve s tým, že dostal nové kompetencie v roku 2012 prijatím zákona o energetike a o regulácii, ktorá vstupuje do platnosti, respektíve podľa ktorej sa reguluje až od roku 2014, tak pripravuje legislatívu tak sekundárnu, že mu to umožnilo tie opatrenia, ktoré sú zakotvené vo vyhláškach, znížiť cenu sieťových poplatkov, upozorňujem, sieťových poplatkov, to znamená poplatkov za prenos a distribúciu v priemere o 10 až 15 percent, čo si myslím, že je výrazný úspech. A vôbec to nesúvisí s G-komponentom, ani s inými aktivitami, ale s tým, že úrad dostal kompetenciu práve skrz nepodarenú privatizáciu neuznávať niektoré náklady, ktoré v rámci vertikálne integrovaných podnikov sa tvorili vo forme tzv. špeciálnych zmlúv, kde neregulovaná časť tohto podniku vykonávala služby pre regulovanú časť a nebolo tej sily, ktorá by toto mohla prelomiť. A práve až touto kompetenciou zákonom o regulácii, o energetike sa dostala právomoc úradu neschvaľovať takéto transakcie, ktoré sú pre ľudí nevýhodné, a kde sa odlieva, odčerpáva kapitál navonok. My sme takisto, úrad sa túto skutočnosť sa usiloval zmeniť v zákone už od roku 2009, ale, bohužiaľ nepodarilo sa to, až novým zákonom sa toto podarilo. Čo sa týka taríf za plyn, tak skutočne úrad vyvíja maximálne úsilie, aby udržal na uzde vyvíjajúce sa ceny plynu, pretože podľa platnej legislatívy musí mať každý regulovaný subjekt zabezpečenú úhradu nákladov a primeraný zisk, kde sa to odvíja od doložených podkladov. To isté platí aj v SPP, kde my rešpektujeme uzavretý kontrakt, ktorý uzavrela spoločnosť s dodávateľom plynu Gazpromom Exportom. Ale nie v 100-percentnej výške, pretože nemôžme preniesť všetko na plecia odberateľov. Čiže keď chceme mať trhové prostredie, majme ho nielen na strane odberateľov, ale aj na strane dodávateľov, aby aj oni boli nútení kupovať si na trhu plyn za najvýhodnejšie ceny. Čiže aby toto prostredie bolo nediskriminačné. Čo sa týka poznámok pani Mezenskej, tak nám je ľúto, že takisto nie celkom ma pani poslankyňa naštudovaný zákon, pretože riešenie sporov, o ktorých hovorila aj pani Ritomská, bolo do kompetencie úradu prijaté 1. 9., až novou legislatívou, 2012. A spory podľa dikcie zákona, to sú tie, sporom možno nazvať alebo obrátiť sa na úrad vo veci riešenia sporu môže subjekt, ktorý, môžu teda subjekty, ktoré sú v distribúcii, a dodávateľ alebo odberateľ, a distribúcia alebo dodávateľ elektriny, čiže medzi tými tzv. sieťovými monopolnými účastníkmi trhu a tými ostatnými. Ale musí tomu predchádzať právoplatne podaná reklamácia podľa platnej legislatívy. Tak to nastavil aj, tak to je uvedené aj v európskych smerniciach. My sme túto kompetenciu len prevzali. Opakom zase je ochrana spotrebiteľa. Túto kompetenciu takisto dostal úrad od 1. 9. 2012 novým zákonom, kde v ochrane spotrebiteľa si môžem povedať, že sme urobili obrovský kus práce. A to preto, lebo ste sledovali sami, aj to tu zaznelo, že odberatelia sa sťažovali na nekalé praktiky subjektov ponúkajúcich elektrinu, plyn. Nemohli vystupovať alebo rušiť zmluvy. Práve tuto úrad svojím postojom a postupom napomohol práve vyriešeniu rôznych týchto, by som povedal, zapeklitých alebo nešťastných situácií, kde došlo k náprave. Zarezonovala tu, tuná som ja hovoril o tom, že sme v roku 2013 aj postihli takéto subjekty dosť značnými pokutami a môžem povedať, že došlo na trhu k náprave. Úrad vydal vzorové prevádzkové a obchodné podmienky pre tieto subjekty, čiže postupne sa tieto veci riešia. Ale opakujem ešte raz a zdôrazňujem, že je to vo väzbe na nové kompetencie, ktoré úrad dostal a ktoré úrad má. A ešte taká poznámka na margo pani Mezenskej, pani poslankyne, že sme neiniciovali žiadnu zákonodarnú zmenu, zákonodarnú iniciatívu, kde by vyvinul úrad. Úrad proste nemá kompetenciu vyvíjať žiadnu zákonodarnú iniciatívu. Takže z tohto pohľadu to môžme robiť len sprostredkovane cez ministerstvo, niektoré, alebo cez iniciatívu poslancov, čo teda v mnohých prípadoch aj, aj sme robili, ale v tomto prípade, čo pani Mezenská naznačovala, tak skutočne úrad nemal ambíciu a ani žiadna smernica Európskeho spoločenstva mu to nenariaďuje. Takže z tohto pohľadu všetko. Ešte pár poznámok k pani doktorke Ritomskej. Čo sa týka najvyšších cien energie v rámci Európskej únie, to skutočne nie je pravda. To si treba pozrieť a tie štatistické údaje sú zlé. Čo sa týka kontroly fotovoltaických zdrojov, tak áno, je to pravda, 1 217 zdrojov bolo fyzicky skontrolovaných, z nich v mnohých sa našli pochybenia, kde úrad viac ako v 200 prípadoch v roku 2013 inicioval alebo postúpil niektoré tieto pochybenia orgánom činným v trestnom konaní, v niektorých prípadoch na prokuratúru, niektoré vyriešil sám pokutami. Ale musím povedať, pani Ritomská, ste právnička, pokiaľ poznáte dikciu zákona, úrad nemá možnosť nevydať rozhodnutie, pokiaľ regulovaný subjekt doručí právoplatné rozhodnutia a všetky doklady potrebné pre vydanie rozhodnutia. To je takto napísané v zákone. A pokiaľ stavebný úrad bol taký, že vydal právoplatné kolaudačné rozhodnutie na stavbu, ktorá ešte nestála, tak my sme túto skutočnosť, samozrejme, postúpili ďalej orgánom činným v trestnom konaní a tým orgánom, ktoré to majú v kompetencii, ale úrad nemá žiadnu kompetenciu rozhodnutie nevydať, lebo doklady sú právoplatné a sú správne. V mnohých prípadoch sme fyzickými kontrolami preverili rozporuplnosť údajov, ktoré nám boli predkladané. Tam sme samozrejme pristúpili hneď k okamžitému konaniu v rámci našich kompetencií. Ale čo sa týka ostatných, tak za to my nevieme prebrať zodpovednosť, pretože tu naša právomoc končí. Takže toľko asi z mojej strany. Ďakujem vám za pozornosť.